CELEX: 32010R1067
Language: ro
Date: 2010-11-19 00:00:00
Title: Regulamentul (UE) nr. 1067/2010 al Comisiei din 19 noiembrie 2010 privind clasificarea anumitor mărfuri în Nomenclatura combinată

20.11.2010   
            
            
               RO
            
            
               Jurnalul Oficial al Uniunii Europene
            
            
               L 304/11
            
         REGULAMENTUL (UE) NR. 1067/2010 AL COMISIEI
   din 19 noiembrie 2010
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a tabelului menționat anterior.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codurile NC indicate în coloana 2 a tabelului menționat anterior.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 noiembrie 2010.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Un produs (denumit „cap de duș”) din plastic nichelat, utilizat pentru distribuirea apei prin intermediul unei duze.
                              Este dotat cu o supapă de reținere care împiedică curgerea apei în sens invers. Supapa nu reglează însă debitul apei.
                              Debitul de apă provenit de la duză este reglat de robinetul la care produsul este destinat să fie legat prin intermediul unui furtun flexibil.
                           
                        
               
                  3924 90 00
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 3924 și 3924 90 00.
                  Clasificarea la poziția 8481 ca supapă sau articol similar este exclusă, deoarece produsul este mai mult decât o supapă cu caracter de accesoriu; acesta este un cap de duș complet (a se vedea și notele explicative la Sistemul armonizat referitoare la poziția 8481).
                  Clasificarea la poziția 8424 ca aparat mecanic pentru proiectat, dispersat sau pulverizat lichide este exclusă, deoarece produsul nu include niciun mecanism de proiectare, dispersare sau pulverizare a lichidului. Debitul de apă provenit de la duză este reglat numai de robinetul de care produsul este destinat să fie legat.
                  Prin urmare, produsul trebuie clasificat în funcție de materialul constitutiv la capitolul 39.
                  Clasificarea la poziția 3922 ca articol pentru utilizări sanitare sau igienice, din materiale plastice este exclusă, deoarece această poziție vizează căzile de baie, căzile de duș, chiuvetele, lavoarele, bideurile, vasele de closet, scaunele și capacele pentru closete, rezervoarele de apă și articolele similare pentru utilizări sanitare sau igienice, din materiale plastice care sunt destinate a fi fixate permanent într-un loc (a se vedea și notele explicative la Sistemul armonizat referitoare la poziția 3922).
                  Prin urmare, produsul trebuie clasificat la poziția 3924, ca articol de igienă sau de toaletă, din materiale plastice.
               
            
                  
                              2.
                           
                           
                              Un produs (denumit „cap de duș”) din plastic nichelat, utilizat pentru distribuirea apei prin intermediul unei duze.
                              Este dotat cu un buton conectat la o supapă care împiedică curgerea apei în sens invers și care totodată modifică tipul jetului de apă („ploaie” sau „masaj”). Supapa nu reglează însă debitul apei.
                              Debitul de apă provenit de la duză este reglat de robinetul la care produsul este destinat să fie legat prin intermediul unui furtun flexibil.
                           
                        
               
                  8424 89 00
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 8424 și 8424 89 00.
                  Clasificarea la poziția 8481 ca supapă sau articol similar este exclusă, deoarece produsul este mai mult decât o supapă cu caracter de accesoriu; acesta este un cap de duș complet (a se vedea și notele explicative la Sistemul armonizat referitoare la poziția 8481).
                  Prezența unui mecanism care modifică tipul de jet de apă oferă produsului caracterul de aparat mecanic pentru proiectat, dispersat sau pulverizat lichide.
                  În consecință, produsul trebuie clasificat la poziția 8424.
               
            
                  
                              3.
                           
                           
                              Un produs (denumit „cap de duș”) din plastic nichelat, utilizat pentru distribuirea apei prin intermediul unei duze, nedotat cu supapă de reținere sau cu un mecanism de modificare a tipului de jet de apă.
                              Debitul de apă provenit de la duză este reglat de robinetul la care produsul este destinat să fie legat prin intermediul unui furtun flexibil.
                           
                        
               
                  3924 90 00
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 3924 și 3924 90 00.
                  Clasificarea la poziția 8424 ca aparat mecanic pentru proiectat, dispersat sau pulverizat lichide este exclusă, deoarece produsul nu include niciun mecanism de proiectare, dispersare sau pulverizare a lichidului. Debitul de apă provenit de la duză este reglat numai de robinetul de care produsul este destinat să fie legat.
                  Prin urmare, produsul trebuie clasificat în funcție de materialul constitutiv la capitolul 39.
                  Clasificarea la poziția 3922 ca articol pentru utilizări sanitare sau igienice, din materiale plastice este exclusă, deoarece această poziție vizează căzile de baie, căzile de duș, chiuvetele, lavoarele, bideurile, vasele de closet, scaunele și capacele pentru closete, rezervoarele de apă și articolele similare pentru utilizări sanitare sau igienice, din materiale plastice, care sunt destinate a fi fixate permanent într-un loc (a se vedea și notele explicative la Sistemul armonizat referitoare la poziția 3922).
                  Prin urmare, produsul trebuie clasificat la poziția 3924, ca articol de igienă sau de toaletă, din materiale plastice.